<classify> MWILI wa aliyekuwa mtangazaji mahiri nchini na Mhadhiri wa Shule ya Habari na Mawasiliano ya Umma SJMC iliyo chini ya Chuo Kikuu Dar es Salaam UDSM, Dk Misanya Bingi 47 utaagwa leo na kesho ambapo maziko yatafanyika keshokutwa nyumbani kwao Miuji mkoani Dodoma.Dk Misanya Bingi alifariki dunia usiku wa kuamkia jana katika Hospitali ya Taifa Muhimbili na wakati wa uhai wake alifanya kazi kwenye kituo cha Radio One ambapo alitangaza vipindi mbalimbali.Hadi umauti unamkuta alikuwa akifundisha SJMC, tawi la Chuo Kikuu cha Dar es Salaam.Akizungumza na HabariLeo kuhusu ratiba nzima ya msiba huo, msemaji wa familia ambaye pia ni mjomba wa marehemu, Herbert Mhilu alibainisha, leo mwili wa Misanya utaagwa nyumbani kwake Makongo Juu na kuwa utawasili nyumbani hapo saa 12 jioni kisha kufanyiwa ibada saa moja jioni.Alisema, familia imeamua marehemu aanze kuagwa kuanzia leo ili kuwapatia nafasi marafiki na ndugu wengine ambao hawataweza kumuaga kesho kwenye misa maalumu itakayofanyika katika Kanisa Katoriki la Bikira Maria Mama wa Rosali Takatifu, Makongo Juu.Alisema baada ya misa hiyo, safari ya kumpumzisha marehemu nyumbani kwao Miuji Dodoma itaanza huku ikibainishwa kuwa maziko yatafanyika keshokutwa saa saba mchana.HabariLeo ilizungumza na mtangazaji mahiri nchini, Charles Hillary aliyempokea Misanya Bingi kwenye kituo cha Radio One mwaka 1996, alibainisha Misanya Bingi alikuwa mtangazaji mwenye uwezo mkubwa wa ubunifu.Alisema, alianza kazi wakati ambao asilimia kubwa ya vipindi vya radio hiyo vilikuwa ni vya muziki ila Misanya Bingi alisaidia kubadilisha mwelekeo huo kwa kuanzisha kipindi cha kijamii kilichopendwa zaidi na wasikilizaji.Misanya alikuwa ni mbunifu sana na alikuwa mtu aliyejua maana hasa ya kuwa mtangazaji, alianzisha kipindi cha jioni kilichowapatia wasaa wasikilizaji kupiga simu na kuelezea kero zao katika jamii, kitu hicho kilinifurahisha sana na tangu hapo wengine nao waliiga, alisema Hillary.Ameacha mjane Fortunata pamoja na mtoto mmoja Collins.  <topic>: kitaifa 